DA Den Europæiske Unions Tidende C 206/16

Høringskonsulentens endelige rapport (1)

Rentederivater i euro

(AT.39914)

(2017/C 206/06)

Den 5. marts 2013 indledte Europa-Kommissionen en procedure i henhold til artikel 11, stk. 6, i forordning (EF) nr. 1/2003 (2) over for Barclays (3), Deutsche Bank (4), Société Générale, RBS (5), Crédit Agricole, HSBC og JP Morgan (6).

I forlængelse af forligsforhandlinger og forligsindlæg i henhold til artikel 10a, stk. 2, i forordning (EF) nr. 773/2004 (7) vedtog Kommissionen en klagepunktsmeddelelse den 29. oktober 2013 rettet til Barclays, Deutsche Bank, Société Générale og RBS (»forligsparterne«). I henhold til klagepunktmeddelelsen havde forligsparterne i den periode mellem 2005 og 2008, hvor de hver især var involveret i overtrædelsen, indgået aftaler og/eller deltaget i samordnede praksis med det formål at fordreje den normale prissætning inden for sektoren for eurodenominerede rentederivater knyttet Euro Interbank Offered Rate og/eller Euro Over-Night Index Average. Disse aftaler og samordnede praksis udgjorde én fortløbende overtrædelse af artikel 101, stk. 1, i TEUF og artikel 53, stk. 1, i EØS-aftalen.

I deres svar på klagepunktsmeddelelsen bekræftede forligsparterne, at klagepunktsmeddelelsen afspejlede indholdet af deres forligsindlæg.

I overensstemmelse med artikel 16 i afgørelse 2011/695/EU har jeg undersøgt, om udkastet til afgørelse som rettet til forligsparterne kun beskæftiger sig med klagepunkter, hvortil parterne har haft lejlighed til at fremsætte bemærkninger, og jeg kan konkludere, at det er tilfældet.

I betragtning af ovenstående og under hensyntagen til, at forligsparterne ikke har rettet anmodninger eller klager til mig (8), finder jeg, at deres proceduremæssige rettigheder er blevet overholdt i denne sag.

Bruxelles, den 29. november 2013. Joos STRAGIER

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29).

(2) Rådets forordning (EF) nr. 1/2003 af 16. december 2002 om anvendelse af konkurrencereglerne i traktatens artikel 81 og 82 (EFT L 1 af 4.1.2003, s. 1).

(3) Barclays plc, Barclays Bank plc, Barclays Directors Limited, Barclays Group Holdings Limited, Barclays Capital Services Limited. Den 29. oktober 2013 udvidede Kommissionen denne procedure til også at omfatte Barclays Services Jersey Limited.

(4) Deutsche Bank AG, DB Group Services (UK) Limited og Deutsche Bank Services (Jersey) Limited.

(5) The Royal Bank of Scotland Group plc og The Royal Bank of Scotland plc.

(6) Procedurerne mod Crédit Agricole, HSBC og JP Morgan er endnu ikke afsluttet.

(7) Kommissionens forordning (EF) nr. 773/2004 af 7. april 2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123 af 27.4.2004, s. 18).

(8) I henhold til artikel 15, stk. 2, i afgørelse 2011/695/EU kan parter, der i kartelsager indleder forligsforhandlinger efter artikel 10a i forordning (EF) nr. 773/2004, på et hvilket som helst tidspunkt under forligsproceduren henvende sig til høringskonsulenten for at sikre, at de på effektiv vis kan udøve deres proceduremæssige rettigheder. Se også punkt 18 i Kommissionens meddelelse 2008/C 167/01 om forligsprocedurer med henblik på vedtagelse af beslutninger i henhold til artikel 7 og artikel 23 i Rådets forordning (EF) nr. 1/2003 i kartelsager (EUT C 167 af 2.7.2008, s. 1).